Június 1-je, a rózsák napja | Napi Boldogság
Főoldal > ÖRÖM-MORZSÁK > Június 1-je, a rózsák napja
Június első napján az időjárás káprázatos volt! Végre egy alkalom, mikor jobb az idő, mint amire számítok! Igaz, hogy az elmúlt 24 órában volt részünk sok mindenben: tegnap este volt felhőszakadás a javából, reggel tűző napsütés, délelőtt bárányfelhős ég, délután csúnya fekete felhők, de eső végül csak nem esett. Ez már önmagában elegendő volt ahhoz, hogy jó legyen a kedvem! 🙂
Ennek ellenére a pikniket bent tartottuk meg (beszámolóval és receptekkel jövök a későbbiekben!), a gyerekek nagy örömére. Főként Nagymanó örvendezett, mert ő később ment aludni, és még torkoskodott kicsit a tortilla chipsből (közben pedig azt ismételgette, hogy “Anya, nekem ez a kedvencem!”).
Viszont kint is voltunk a kertben, és kivételesen (bár nem mondom, hogy nem kutyafuttában) tudtam kicsit engedni a kísértésnek, és a rózsákat fotózni.
Én a magam részéről kineveztem június 1-jét a rózsák napjának! Elképesztő, amilyen tempóban és amilyen gazdagsággal nyílnak, bontogatják szirmaikat. Szerintem a rózsákban gyönyörködésnél és a rózsák szagolgatásánál csak egy élvezetesebb létezik: lencsevégre kapni őket, minél előnyösebb, minél érdekesebb beállításokban, és a nap végén megbizonyosodni róla, hogy nem csalás, nem ámítás, ez a káprázatos csoda valóban létezik!
Íme, a mai “boldogság” képekben…
Egy bájos szépség
Pink kisasszony
Az illatos hercegnő
Pici rovart látott vendégül épp ez a virágköltemény
Feslett rózsa – még így is gyönyörű…
Eső után…
Elképesztő színorgia
Váratlan vendég: csak azt nem értem, honnan vettem, hogy szentjánosbogár!? Kevésbé romantikus az igazság, valószínűleg csalánlevél bogár, bár a Búvár Zsebkönyv áttanulmányozása után most már ebben sem vagyok biztos. Aki tudja, jelezzen! 🙂
Csordultig telve
…szépséggel
…boldogsággal
…örömmel
…szeretettel
…szerelemmel
Friss fotó-csokor a földi virágparadicsomból
Anya1	2013/06/02 - 6:43 du.
Csodásak a képek, szinte érzem a monitorból áradó rózsa illatot!
kiss gábor	2013/06/03 - 12:14 du.
Rózsabogár! A fehér virágokat kedveli: kökény, vadrózsa, tűztövis. (A pipcsokat megkaptad?)
Anni	2013/06/03 - 9:54 du.
Rózsabogár! Ez volt a másik tippem, de valahogy a rajzon szereplő bogár nem hasonlított annyira az “enyémre”. Igen, megkaptam a pipacsokat, komment majd személyesen!
Anni	2013/06/03 - 9:56 du.
Igen, az illatuk valami mennyei, anno direkt illatos fajtákat választottam, kivéve talán egyet, aminek a színe nagyon megfogott… Van még rengeteg minirózsám is, de sajnos ők nem illatosak.